钦定古今图书集成/明伦汇编/皇极典/第234卷 > 《癸未垂拱奏札》前人
## 钦定古今图书集成/明伦汇编/皇极典/第234卷 > 《癸未垂拱奏札》前人

臣闻《大学》之道，自天子以至于庶人，壹是皆以修身
为本，而家之所以齐、国之所以治、天下之所以平，莫
不由是出焉。然身不可以徒修也，深探其本则在乎
“格物以致其知”而已。夫“格物”者，穷理之谓也。盖有是
物必有是理，然理无形而难知，物有迹而易睹，故因
是物以求之，使是理了然心目之间而无毫发之差，
则应乎事者自无毫发之缪，是以意诚心正而身修，
至于家之齐，国之治，天下之平，亦举而措之耳。此所
谓《大学》之道，虽古之大圣人生而知之，亦未有不学
乎此者。尧舜相授，所谓“惟精惟一，允执厥中”者，此也。
自是以来，累圣相传，以有天下。至于孔子，不得其位
而笔之于书，以示后世之为天下国“家者，其门人弟
子又相与传述而推明之，其亦可谓详矣。而自秦、汉
以来，此学绝讲，儒者以词章记诵为功，而事业日沦
于卑近”；亦有意其不止于此，则又不过转而求之《老
子》、释氏之门，内外异观，本末殊归，道术隐晦，悠悠千
载。虽明君良臣间或一值，而卒无以复于三代之盛，
由不知此故也。恭惟皇帝陛下圣德纯茂，爰自初潜，
以至为帝，仁孝恭俭之德，信于天下，纷华盛丽，一无
所入于其心，此其身可谓修矣。而临御天下，期年于
此，平治之效，未有所闻，臣窃疑之。意者前日劝讲之
臣，限于程式，所以闻于陛下者，不过词章记诵之习；
而陛下求所以进乎此者，又不过取之《老子》、释氏之
书。是“以虽有生知之性，高世之行，而未尝随事以观
理，故天下之理多所未察；未尝即理以应事，故天下
之事多所未明。是以举措之间，动涉疑贰；听纳之际，
未免蔽欺。平治之效所以未著，由不讲乎《大学》之道，
而溺心于浅近虚无之过也。臣戆愚抵昌，罪当万死。
然愿陛下清闲之燕，博访真儒知此道者，讲而明之，
考之于经，验之于史，而会之于心，以应当世无穷之
变，则今日之务，所当为者不得不为，所不当为者不
得不止，以至于臣下之忠邪，计虑之得失，不待烛照
数计，而可否黑白判然矣。若是则意不得不诚，心不
得不正，于以修身齐家，平治天下，亦岂有二道哉？”臣
之所闻于师者如此。自常“人观之，疑若迂阔陈腐而
不切于用。然臣窃以为正其本，万事理，差之毫厘，缪
以千里，天下之事，无急于此。伏惟陛下扩天日之照，
俯赐开纳，则非独微臣之幸，实天下万世之幸。”取《进
止》。